Oskaras Koršunovas

Biografija

1989–1994 metais studijavo Lietuvos muzikos akademijoje, kursui vadovavo Jonas Vaitkus. Įgijo teatro režisieriaus bakalauro ir magistro diplomus. Dar būdamas studentas pagrindinėse Lietuvos scenose pristatė oberiutų trilogiją pagal XX amžiaus rusų avangardistų Daniilo Charmso ir Aleksandro Vedenskio kūrybą: „Ten būti čia“, „Senė“, „Labas Sonia Nauji metai“. Jau nuo to meto jaunas režisierius pasižymėjo neįprasta teatrine kalba ir talentu. Per visą savo kūrybos laikotarpį Oskaras Koršunovas padedamas kitų režisierių sukūrė tvirtą ir įvairų repertuarą, kurį apima tiek šiuolaikinė tiek klasikinė dramaturgija. Toks spektaklių įvairumas tapo režisieriaus credo – statyti klasiką kaip šiuolaikinę dramaturgiją. Dabar Oskaras Koršunovas yra vienas svarbiausių ir įtakingiausių Europos teatro režisierių.

Kūrybinė veikla

Nuo 1990-ųjų iki 1998-ųjų metų dirbo režisieriumi Lietuvos valstybiniame akademiniame dramos teatre (dabartiniame Lietuvos nacionaliniame dramos teatre).
1998-aisiais, kartu su bendraminčiais įkūrė nepriklausomą Oskaro Koršunovo teatrą, kuris trumpinamas OKT.
1990-aisiais metais, tuomet dar režisūros studentui įteiktas pagrindinis Edinburgo festivalio prizas, kuris tapo simboliška pradžia, kurį atvedė prie svarbiausių tarptautinių apdovanojimų.
2002-aisiais metais tapo Lietuvos Nacionalinės meno ir kultūros premijos laureatu.
2004-aisiais metais kartu su Vilniaus savivaldybe įsteigė Vilniaus tarptautinį teatro festivalį „Sirenos“.
2005-aisiais įkūrė Druskininkų teatro festivalį.
2006-aisiais metais įteiktas teatro visuomenėje prestižiniu laikomas Europos naujosios teatro realybės prizas.
2009-aisiais metais Oskaras Koršunovas tapo Prancūzijos meno ir literatūros kavalieriaus ordino nešiotoju, o dar po metų jam įteiktas Vsevoldo Mejerholdo vardo apdovanojimas.
2015-aisiais metais gavo Švedijos Karališkąjį šiaurinės žvaigždės ordiną.
Režisieriaus nuomone, šiuolaikinis teatras privalo atvaizduoti dabartį, o kartais netgi aplenkti laiką. Remiantis šiais principais, režisierius pastatė šiuos spektaklius: Williamo Shakespeare'o „Vasarvadžio nakties sapnas“, „Įstabioji ir graudžioji Romeo ir Džiuljetos istorija“, Mariuso van Mayenburgo „Ugnies veidas“, Michailo Bulgakovo „Meistras ir Margarita“, Sofoklio „Odipas karalius“, brolių Presniakovų „Vaidinant auką“ ir kt.

Kūrybos bruožai

Oskaro Koršunovo kūryba susiformuoja 1990 metais su pirmu spektakliu „Ten būti čia“. Spektaklyje vyravo scenininis minimalizmas ir čapliniškas aktorių įvaizdis. Režisieriaus kūryboje vyraujantis tragizmas, žiaurumas susimaišo su komedija. Oskaro Koršunovo pasirinktas komedijos stilius atsispindi beveik visuose jo pastatytuose spektakliuose. Tačiau autoriaus spektaklių temos kinta: 1990-aisiais metais rašo apie žmogaus sumišimą, pasaulio ir vertybių pasikeitimą. Iki 1994-ųjų metų sukurti spektakliai pagal Charmso ir Vedenskio kūrinius suformavo naują sceninės dramaturgijos strategiją bei metodus. Pagal pastarųjų autorių kūrybą spektakliai buvo sunkiai aprašomi, interpretuojami, reikalaujantys istorinio konteksto.
2015-aisiais metais kuriamų spektaklių siužetai atsigręžia į praeitį. Nagrinėja šiuolaikinės visuomenės problemas atsiradusias per visus 25-kerius metus. Keičiasi scenografijos stiliai. Oskaro Koršunovo spektakliai išsiskiria modernumu ir netradiciniu pastatymu.
Oskaras Koršunovas režisavo kitų autorių parašytus kūrinius. Dažniausiai statė spektaklius pagal Daniil Charms, William Shakespeare, yra režisavęs kelias operas. Jis pasirinkdavo tiek klasikinius, tiek šiuolaikinius kūrinius. Jo spektakliuose susipina praeitis su dabartimi.

Gastrolės

Gastrolių mastą tarptautiniuose festivaliuose ir užsienio teatruose galima nustatyti taip: Pietų Korėja, Australija, Jungtinės Amerikos Valstijos, Argentina, Kinija, Japonija ir beveik visos Europos šalys. Kasmet režisierius su savo teatru rengia pasirodymus ir projektus daugiau nei dešimtyje įvairių scenų skirtingose pasaulio šalyse. Iš tokios aktyvios veiklos, atsiranda OKT motto: tik būdami „ten“ galime išlikti ir „čia“. O. Koršunovas į gastroles pradėjo vykti 1990 m. ir pradžioje per metus aplankydavo apie tris šalis, su kiekvienais metais skaičius augo, o 2004 m. pasiekė didžiausią skaičių, aplankė ne tik daugybę Europos šalių, bet ir Venesuelą, Jungtines Amerikos Valstijas, bei Rusiją. Tais metais Prancūzijoje buvo suvaidinta net 20 spektaklių. Kiti turtingiausi gastrolėmis metai buvo: 2003 m., 2005 m., 2009 m., 2012 m.  
Visos Oskaro Koršunovo gastrolės.